El ministeri de Cultura i Esport invertirà un milió d'euros al Castell de Sagunt des de 2023 a 2026 per a millorar la seua situació actual
16 de novembre 2022

![](/media/u4ucv2yg/c_3289.jpg?width=850&height=566.9886363636364)

El secretari general de Cultura i Esport del Ministeri, Víctor Francos, ha visitat este matí el Castell de Sagunt junt a l'alcalde de Sagunt, Darío Moreno i una representació municipal, on ha informat que s'invertirà un milió d'euros, procedent de Fons Europeus. Es preveu que les obres comencen a l'estiu de 2023 i finalitzen a la tardor de 2026. Esta actuació té com a objectiu restaurar el monument, de propietat estatal, però de gestió autonòmica, per a optimitzar la seua accessibilitat, rehabilitar determinades zones i millorar l'experiència de les persones que visiten el castell.

A l'acte també ha assistit el subdelegat del govern a la Comunitat Valenciana, Luis Felipe; els regidors i regidores de la Corporació Municipal Ana María Quesada, Guillermo Sampedro i Pepe Gil i la subdirectora general de l'Institut del Patrimoni Cultural d'Espanya (IPCE), Marta Hernández Azcutia.

Les principals qüestions que han explicat l'alcalde i el secretari general han sigut les modificacions de l'actuació a causa dels requisits per a incloure-la en el finançament dels fons europeus; el Pla Director del Castell, en l'actualització del qual s'està treballant actualment, per a detallar les característiques i modificacions del projecte; i la situació actual del projecte d'inversió i el que espera d'ell cada institució.

![](/media/pkrpuem5/c_3031.jpg?width=850&height=566.9886363636364)

Moreno ha indicat que l'Ajuntament de Sagunt ha sigut «**especialment reivindicatiu amb exigir, que no sols es facen actuacions puntuals per a evitar que caiguen trossos de muralla, sinó que hi haja una visió més àmplia. Ara per fi, el Ministeri està prop de començar una actuació més global, que incrementarà l'accessibilitat del monument, i que incrementarà l'experiència de les persones que visiten aquesta joia de la nostra història**».

En este sentit, l'alcalde de Sagunt ha destacat que «**continuen coses per fer i l'Ajuntament continuarà reclamant-les, i esperem avançar amb eixe Pla Director i que l'Ajuntament de Sagunt puga tindre veu en les diferents actuacions que es fan al castell**». A més, ha explicat que esta actuació és important des de l'àmbit econòmic i turístic, però també per a la dignificació del monument.

D'altra banda, el secretari general de Cultura i Esport ha agraït el treball de l'alcalde, que «**reclama i exigix permanentment la millora del patrimoni històric del nostre país**». A més, ha exposat que «**hui és un dia d'alegria, perquè després de moltes converses, podem anunciar que el Ministeri de Cultura i Esport invertirà més d'un milió d'euros per a la consolidació, accessibilitat i restauració**», i ha explicat que eixos elements són els que reclamava l'Ajuntament de Sagunt des de fa temps. També ha explicat que l'objectiu és realitzar esta intervenció per a generar activitat turística i econòmica, «**per tant, que generen riquesa a les nostres ciutats a través del patrimoni**».

![](/media/050hhyie/c_2971.jpg?width=850&height=566.9886363636364)

«**Farem una intervenció que canviarà en gran manera alguna de les fesomies del castell, és molts diners el que invertirem, i el període d'execució es preveu per a començar sobre els mesos de juliol, agost i setembre de 2023, i acabar en la tardor del 2026**», ha destacat Francos.

Respecte a les modificacions que ha tingut el projecte, Darío Moreno ha explicat que ha sigut a partir «**de l'entrada en joc dels fons europeus, i això s'ha explicat de manera transparent per part del Ministeri**». En este sentit, ha indicat que el secretari general els ha transmés que la modificació del projecte perquè poguera entrar en els fons europeus ja s'ha resolt, «**i ja estem parlant de la licitació de l'obra com a tal, la qual cosa és una bona notícia**».

A més, l'alcalde de Sagunt ha insistit que «**pressionarem per a assegurar que les fases administracions es complisquen i eixos terminis avancen com deuen**». A més, ha remarcat que «**necessitem un nou Pla Director i que este establisca que els diferents elements que s'afigen al monument tinguen concordança**», així com altres actuacions com per exemple «**recuperar tota la zona del fòrum i la seua falta de museïtzació o també campanyes arqueològiques per a descobrir misteris històrics que encara guarda el monument**».

![](/media/gyxfqzxi/c_3012.jpg?width=850&height=566.9886363636364)

Quant a la situació que existix quan els monuments es gestionen per tres administracions al mateix temps, Francos i l'alcalde han explicat que «**hi ha alguns aspectes que són més administratius o institucionals, com poden ser els convenis, tenim un text inicial que estem parlant, però no hi ha una discussió de veritat sobre temes de fons del que volem que siga este monument ja que les parts estem d'acord**». En este sentit ha explicat que la cultura és competència exclusiva de les comunitats autònomes, després les comunitats autònomes tenen béns que són de l'Estat però que gestiona la comunitat i, a més, estan dins d'un municipi, «**i això s'ha de gestionar amb coherència**».

Respecte a esta qüestió, Marta Hernández ha assenyalat que pel que fa a les eines de coordinació entre les tres administracions, «**ja tenim llançada una taula tècnica de treball en la qual es discutiran precisament tots estos temes i es traurà el Pla Director i la seua actualització».** En eixa taula tècnica es detallarà quin és l'interés actual, els canvis d'itineraris, la proposta nova de visita al recinte i els resultats de les excavacions arqueològiques**, «que ens aniran manant directrius per a anar definint quin és eixe nou plantejament. Perquè els Plans Directors servixen bàsicament per establir prioritats, llavors és important actualitzar-ho i adequar-ho a la realitat**».

![](/media/vjxjiqvv/c_3039.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/el-ministeri-de-cultura-i-esport-invertira-un-milio-d-euros-al-castell-de-sagunt-des-de-2023-a-2026-per-a-millorar-la-seua-situacio-actual/ "Facebook")
*   [](http://twitter.com/share?url=https://aytosagunto.es/va/actualitat/el-ministeri-de-cultura-i-esport-invertira-un-milio-d-euros-al-castell-de-sagunt-des-de-2023-a-2026-per-a-millorar-la-seua-situacio-actual/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-ministeri-de-cultura-i-esport-invertira-un-milio-d-euros-al-castell-de-sagunt-des-de-2023-a-2026-per-a-millorar-la-seua-situacio-actual/ "Linked In")
*   [](mailto:?body=https://aytosagunto.es/va/actualitat/el-ministeri-de-cultura-i-esport-invertira-un-milio-d-euros-al-castell-de-sagunt-des-de-2023-a-2026-per-a-millorar-la-seua-situacio-actual/)